ซีไอเอ็มบีไทยรุกธุรกิจโอนเงินด่วนข้ามปท.
ซีไอเอ็มบีไทย รุกธุรกิจโอนเงินด่วนข้ามประเทศ ชูจุดแข็งค่าธรรมเนียมต่ำสุดในระบบ 50 บาทต่อรายการ หวังเจาะตลาดแรงงานพม่า
20 พ.ย. 2555

ซีไอเอ็มบีไทย รุกธุรกิจโอนเงินด่วนข้ามประเทศ ชูจุดแข็งค่าธรรมเนียมต่ำสุดในระบบ 50 บาทต่อรายการ หวังเจาะตลาดแรงงานพม่า 
น.ส.ดุษณี เกลียวปฏินนท์ ผู้ช่วยกรรมการผู้จัดการใหญ่ ด้านผลิตภัณฑ์เพื่อรายย่อย ธนาคารซีไอเอ็มบีไทย กล่าวว่า ธนาคารได้เปิดตัวบริการโอนเงินด่วนรับ-ส่ง ระหว่างประเทศ “สปีดเซ้น” ซึ่งคิดค่าธรรมเนียมเริ่มต้นเพียง 150 บาทต่อรายการและสูงสุดไม่เกิน 350 บาทต่อรายการ ขึ้นอยู่กับจำนวนเงินที่ส่งและประเทศปลายทางที่รับเงิน โดยเปิดรับโอนเงินขั้นต่ำตั้งแต่ 300 บาท ถึงสูงสุด 1 แสนบาทต่อรายการต่อวัน โดยค่าธรรมเนียมดังกล่าวนับเป็นอัตราที่ถูกที่สุดในตลาดขณะนี้
ทั้งนี้ ลูกค้ากลุ่มเป้าหมายของธนาคารในระยะแรกคือกลุ่มแรงงานต่างด้าวที่เข้ามาทำงานในเมืองไทย โดยเฉพาะแรงงานพม่าที่คาดว่ามีจำนวนถึง 2 ล้านคน ซึ่งแรงงานเหล่านี้มีการส่งเงินกลับประเทศโดยเฉลี่ยเดือนละ 1 ครั้ง โดยค่าธรรมเนียมปกติสำหรับการส่งเงินไปยังพม่าจะอยู่ที่ 150 บาทต่อรายการ สำหรับวงเงินตั้งแต่ 300-50,000 บาทและ 250 บาทต่อรายการ สำหรับวงเงินตั้งแต่ 50,000 – 100,000 บาท   
อย่างไรก็ตาม ธนาคารได้มีการจัดโปรโมชั่นพิเศษเพื่อรับเทศกาลปีใหม่ซึ่งเป็นช่วงที่มีปริมาณธุรกรรมส่งเงินข้ามประเทศสูง สำหรับผู้ที่ส่งเงินไปยังผู้รับในพม่าและฟิลิปปินส์ ด้วยอัตราค่าธรรมเนียมเพียง 50 บาทต่อรายการ ตั้งแต่วันนี้จนถึง 28 ก.พ. 2556
“ปัจจุบันแรงงานพม่าที่ส่งเงินกลับประเทศจะใช้วิธีฝากเพื่อนญาติพี่น้องหรือโอนเงินไปยังธนาคารในแม่สอดแล้วให้คนข้ามมารับซึ่งเสียเวลาหรือส่งเงินผ่านผู้ให้บริการรับ-ส่งเงินรายใหญ่ซึ่งต้องเสียค่าธรรมเนียมขั้นต่ำตั้งแต่ 280-350 บาทต่อรายการ ดังนั้นเมื่อเรามีบริการที่รวดเร็ว ราคาไม่แพงและเชื่อถือได้ จะทำให้แรงงานต่างด้าวหันมาใช้บริการเรา” น.ส.ดุษณี กล่าว
โดยภายในปีนี้ธนาคารจะเปิดให้บริการภายในเครือข่าย 7 ประเทศก่อน ได้แก่ มาเลเซีย ฟิลิปปินส์ เวียดนาม พม่า บังคลาเทศ เนปาลและไทย ผ่านจุดให้บริการ 20 แห่งตามสาขาต่างๆ ก่อนจะขยายบริการเพิ่มอีก 6 ประเทศ ได้แก่ ซาอุดิอาระเบีย ออสเตรเลีย ศรีลังกา บาห์เรน สหรัฐอาหรับเอมิเรตส์และสิงคโปร์ พร้อมขยายจุดให้บริการเพิ่มขึ้นเป็น 160 แห่ง ภายในไตรมาสแรกของปีหน้า